Semiprobabilistisches Sichaheitskonzept

Es semiprobabilistische Sichaheitskonzept (dt. semiprobabilistisches Sicherheitskonzept) is a Konzept fia de Staundsichaheitsberechnung vo Bauweakn aufgrund vo da eiropäischn Noamung fias Bauwesn.

Im Gegnsotz zan detaministischen Sichaheitskonzept, des Spaunnungan aus Gebrauchslostn den zualässign Spaunnungan gegeniwa stööt, oawadt es semiprobabilistische Sichaheitskonzept mit Grenzzuaständn. Mia untascheidn ihn Grenzzuastaund vo da Trogfähigkeit und vo da Gebrauchstauglichkeit.

Da charakteristische Weat vo da Eiwiakung Ek (effect, übli is aa des Fuamlzeichn Sk fia stress, des is es söwe) eagibt se ausm 95 % Froktüü vo ana Haifigkeitsvatäulung vo da Eiwiakungsoat. Bei ständign Eiwiakungan hauma a ziemli kloane Streiung, wäu do woaß ma genau, wos ma haum. Fia vaändaliche Eiwiakungan (Wind, Schnee, Temparatuaspaunnung, ...) woaß ma des ned no sicha, do deaf ma auf koan Foi ihn Mittlweat nehma, sondan wia scho eawähnt, es 95 % Froktüü, des hoaßt, de Weate deafn nua in 5 % vo de meglichn Föö iwaschrittn wean. Auf des san de Berechnungan in da Noam ausglegt.

Ausm charakteristischn Weat kriagst ihn Bemessungswert vo da Eiwiakung Ed, da wiad no a Sichaheit eigrechnat:

mit:
 Ed (Sd) ... Bemessungsweat vo da Eiwiakung
 Ek (Sk) ... charakteristischa Weat vo da Eiwiakung
 γs ... Täusichaheitsbeiweat vo da Eiwiakung

De eigrechnate Sichaheit γs brücksichtigt Ungenauigkeitn in da Berechnung duach de notwendign Vaoafochungan bei da Festlegung van statischn System, duach Rechnungnauigkeitn und duach Ohweichungan vo de tatsächlichn Eiwiakungan hinsichtli Gress und Vatäulung zua de, mit denst grechnat hosd.

mini|Druckprüfung vo an Bedauwiafl
Ihn charakteristischn Weat van Widastaund Rk (resistance) kriagst ausm 5 % Froktüü vo ana Haifigkeitsvatäulung vo Widaständn. Zan Beispü, waun ma Bedau heanehma, do wiad a Wiafl in'd Druckpressn eine glegt und gschaut, wos a aushoidt. Waun ma zehn Wiafl ausm gleichn Bedau mocht, kriagt ma aa zehn vaschiedane Eagebnis', wäu amoi is a vuileicht schlechta vadicht', amoi san Kiesnesta drin, oda wos woaß i. Owa wos fia an Weat gibt ma daun ois Druckfestigkeit au fia de Bedausoatn? Ihn bestn? Ihn schlechtastn? Ihn Mittlweat? Waun ma'n bestn auge'm, nocha kau da Bedau weniga, ois wia des, wos draufsteht, oiso des is scho amoi nix. Waun ma'n ollaschlechtastn auge'm, nocha kauna eigantli vü meah und unsa Bautäu is völlig iwadimensiauniat. Is aa a Bledsinn. Oiso mocht ma's so, dass ma es 5 % Froktüü heanimmt, des hoaßt, nua 5 % vo de Messprobn diafn schlechta sei, ois wia da augebane Weat, z. B. a C25/30 hoid in da Regl einigs meah aus ois wia de augebanan 30 N/mm² Wiafldruckfestigkeit.

Ausm charakteristischn Weat berechnest da ihn Bemessungsweat van Widastaund, indemst wieda a Sichaheit eirechnast:

mit:
 Rd ... Bemessungsweat van Widastaund
 Rk ... charakteristischa Weat van Widastaund
 γM ... Täusichaheitsbeiweat van Widastaund (z. B. Bedau: γc = 1,50; Stoi: γM0 = 1,00)

De eigrechnate Sichaheit γM berücksichtigt Ungenauigkeitn in da Heastöllung van Materiäu, Ohweichungan vo de vuagebanan zua de tatsächlichn Weat' und Ungenauigkeitn duach de notwendign Vaoafochungan und Idealisiarungan in da Berechnung.

mini|De kloane Flächn, wo se de beidn Kuavn iwaschneidn, is de Vasognswoahscheinlikeit pf

A jeda Nochweis lautet grundsätzli:

Eh kloa, wäu des, wos aufn Bautäu draufkummt, muass imma kloana sei, ois wia des, wos a aushoidt. De Woahscheinlikeit pf, dass des Bauweak nocha eistiazt, liagt bei an Milliaunstl, oiso de is so groß, ois wia dassd im Lotto gwinnst. Ma kenntad aa a niadrige Vasognswoascheinlikeit vuage'm, owa daun ded ma in Bunka le'm.

 Grenzzuastaund vo da Trogfähigkeit 
De untaschiedlichn Eiwiakungan wean mit Kombinatiaunskriterien mitanaund vaknüpft. Des hoaßt, mia miassn ned olle Eiwiakungan gleichzeitig in vuim Ausmoß berücksichtign. Wäu waun auf an Dachl zwoa Meda hoch da Schnee liagt, nocha is aißast unwoahscheinli, dass se duatn gleichzeitig aa a Menschnausaummlung büdt. De Auftretenswoascheinlichkeit vo mehran vuaranaund unohhängign Eiwiakungan wiad duach Kombinatiaunsbeiweate ψ berücksichtigt. Ma untascheidt zwischn da Leiteiwiakung - des is de, wos de gresste Beauspruchung heavuaruaft; wöchane dass des is, des woaß ma im Vuahinein ned, drum muasst das mit oin rechna und nocha schaun - und de Begleiteiwiakungan, des san de aundan. Zan Beispü, da Schnee is de Leiteiwiakung und Wind, Nutzlost und Eigngwicht san de Begleiteiwiakungan.

Es gibt de fuigendn Bemessungssituatiaunan, wo ma untaschiadliche Sichaheitsbeiweate γ und Kombinatiaunsbeiweate ψ haum:
 Ständige Eiwiakungan Gk: Eignlostn vo da Konstruktiaun, Lostn vo Aufbautn, festn Gerätn und Maschinan, Eaddruck, ständiga Wossadruck, Schwindn und Kriachn, aufzwungane Vafuamungan (z. B. Senkn vo Stützn)
 Vaändaliche Eiwiakungan Qk: Nutzlostn, Wind, Schnee, vaändalicha Wossadruck, Temparatuaspaunnungan
 Außagwehnliche Eiwiakungan Ad: Braund, Explosiaun, Auproistoß, Eadbebm

Mir miassn de fuigendn Grenzzuaständ' nochweisn:
 EQU (Loss of static Equilibrium): Valust vo da Logesichaheit (Kippn, Gleitn, ...)
 STR (Stress-Structural Failure): Vasogn oda iwagroße Vafuamung (Trogsichaheit)
 GEO (Geotechnical Failure): Vasogn oda iwagroße Vafuamung van Baugrund
 FAT (Fatigue Failure): Eamüdungsvasogn

mini|De drei Kombinatiaunsbeiweate ψ0, ψ1 und ψ2
Kombinatiaunsregl fia ständige oda vorübagehende Bemessungssituatiaunan:

Kombinatiaunsregl fia außagwehnliche Bemessungssituatiaunan, do brauch ma koa Sichaheitn, de Hauptsoch is, dass es Gebaide stehn bleibt:

mit:
 Ld ... Bemessungsweat vo de Lostn
 Gk,j ... charakteristische Weate vo de ständign Eiwiakungan
 Qk,1 ... charakteristischa Weat vo da vaändalichn Leiteiwiakung
 Qk,i ... charakteristische Weate vo de vaändalichn Begleiteiwiakungan 
 Ad ... Bemessungsweat vo da außagwehnlichn Eiwiakung (do gibt's koa Sichaheit)
 γG,j ... Täusichaheitsbeiweat fia de ständign Eiwiakungan (γG,j = 1,35; bei günstiga Wiakung: γG,j = 1,00)
 γQ,1 ... Täusichaheitsbeiweat fia de vaändaliche Leiteiwiakung (γQ,1 = 1,50)
 γQ,i ... Täusichaheitsbeiweat fia de vaändalichn Begleiteiwiakungan (γQ,i = 1,50)
 ψ0,i, ψ2,i ... Kombinatiaunsbeiweate (schau Taböön rechts)

Und natiali:

 Grenzzuastaund vo da Gebrauchstauglichkeit 
De Grenzzuaständ vo da Gebrauchstauglichkeit eafossn de Funktiaun vom Trogweak unta üblichn Gebrauchsbedingungan, es Wohlbefindn vo de Benutza und es Erscheinungsbüüd vom Bauweak. Megliche Gründe, dass a Trogweak unta planmäßiga Nutzung sei Gebrauchstauglichkeit nimma eafüün kau, kennan sei: zua große Vafuamungan, zua große Risse, zua große Schwingungan, wauns undicht wiad, und so weida.

Da fuigende Nachweis is zan fiahn:

mit:
 Ed (Sd) ... Bemessungsweat vo da Eiwiakung
 Cd ... Bemessungsweat vo da Grenz fia's moßgebliche Gebrauchskriterium

Bei mehran Eiwiakungan san diese noch de fuigandn Fuamln zan kombinian:

Charaktaristische Eiwiakungskombinatiaun:

Haifige Eiwiakungskombinatiaun:

Quasi-ständige Eiwiakungskombinatiaun:

mit:
 Ld ... Bemessungsweat vo de Lostn
 Gk,j ... charakteristische Weate vo de ständign Eiwiakungan 
 Qk,1 ... charakteristischa Weat vo da vaändalichn Leiteiwiakung
 ψ0,i, ψ1,i, ψ2,i ... Kombinatiaunsbeiweate (schau Taböön obm)

Beispü: Fia Deckn und begehbore Dächa deaf de Veatikoivafuamung (Duachbiegung) ohne Berücksichtigung vo da Laungzeitduachbiegung max. 1/300 vo da Spaunweitn betrogn:

 w1 ... Durchbiegung aus da ständign Eiwiakungskombinatiaun
 w3 ... Durchbiegungszuawochs infolge vaänderlicha Eiwiakungskombinatiaun
 wc ... Vuavafuamung in spaunnungslosn Zuastaund
 l ... Spaunweitn

Fia Deckn, wo de Nutzung aa keapaliche Aktivitätn beinhoit, sui de vertikole Eignfrequenz ≥ 6,5 Hz sei.

 Schau aa 
 Statik
 Probabilistisches Sichaheitskonzept

Kategorie:Statik
Kategorie:Artikel auf Niederösterreichisch